CELEX: 32017D0804(01)
Language: hu
Date: 2017-08-03 00:00:00
Title: A Bizottság végrehajtási határozata (2017. augusztus 3.) az 1308/2013/EU európai parlamenti és tanácsi rendelet 94. cikke (1) bekezdésének d) pontjában említett egységes dokumentumnak és egy borágazati elnevezéshez tartozó termékleírás közzétételére való hivatkozásnak az Európai Unió Hivatalos Lapjában történő közzétételéről (Picpoul de Pinet [OEM])

4.8.2017   
            
            
               HU
            
            
               Az Európai Unió Hivatalos Lapja
            
            
               C 253/4
            
         A BIZOTTSÁG VÉGREHAJTÁSI HATÁROZATA
   (2017. augusztus 3.)
   az 1308/2013/EU európai parlamenti és tanácsi rendelet 94. cikke (1) bekezdésének d) pontjában említett egységes dokumentumnak és egy borágazati elnevezéshez tartozó termékleírás közzétételére való hivatkozásnak az Európai Unió Hivatalos Lapjában történő közzétételéről
   (Picpoul de Pinet [OEM])
   (2017/C 253/05)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a mezőgazdasági termékpiacok közös szervezésének létrehozásáról és a 922/72/EGK, a 234/79/EGK, az 1037/2001/EK és az 1234/2007/EK tanácsi rendelet hatályon kívül helyezéséről szóló, 2013. december 17-i 1308/2013/EU európai parlamenti és tanácsi rendeletre (1) és különösen annak 97. cikke (3) bekezdésére,
   mivel:
   
               (1)
            
            
               Franciaország az 1308/2013/EU rendelet II. része II. címe I. fejezetének 2. szakaszával összhangban kérelmet nyújtott be a „Picpoul de Pinet” elnevezés oltalom alá helyezésére.
            
         
               (2)
            
            
               A „Languedoc Picpoul-de-Pinet” elnevezés 2013-ig az 1493/1999/EK tanácsi rendelet (2) 51. és 54. cikkének és a 753/2002/EK bizottsági rendelet (3) 28. cikkének értelmében oltalom alatt állt. 2013-ban a 172/2013/EU bizottsági végrehajtási rendelet (4) törölte a „Languedoc Picpoul-de-Pinet” elnevezést az oltalom alatt álló eredetmegjelölések és földrajzi jelzések nyilvántartásából.
            
         
               (3)
            
            
               Az 1308/2013/EU rendelet 97. cikke (2) bekezdésének megfelelően a Bizottság megvizsgálta a kérelmet, és úgy ítélte meg, hogy a szóban forgó rendelet 93–96. cikkében, 97. cikke (1) bekezdésében, valamint 100., 101. és 102. cikkében meghatározott feltételek teljesültek. A „Picpoul de Pinet” elnevezés tartalmazza ugyan a „picpoul” szót, amely egy borszőlőfajtát jelöl, az viszont bizonyított, hogy a szóban forgó tagállam területén hagyományosan használt elnevezésről van szó, mivel a bejegyzésre irányuló kérelmet azt követően nyújtották be, hogy a korábbi „Languedoc Picpoul-de-Pinet” elnevezést törölték az oltalom alatt álló eredetmegjelölések és földrajzi jelzések nyilvántartásából. A „Picpoul de Pinet” elnevezés tehát az 1308/2013/EU rendelet 93. cikke (2) bekezdésének értelmében eredetmegjelölésnek minősül. A „Picpoul de Pinet” eredetmegjelölés a kért formában történő esetleges bejegyzése nem akadályozza azt, hogy a „picpoul” borszőlőfajta nevét feltüntessék az olyan borok címkéjén, amelyeket ugyan a „picpoul” fajtából, de nem a „Picpoul de Pinet” termékleírásának megfelelően állítottak elő, mivel az 1308/2013/EU rendelet 100. cikkének (3) bekezdésében megállapított feltételek nem teljesülnek.
            
         
               (4)
            
            
               Annak érdekében, hogy az 1308/2013/EU rendelet 98. cikkének megfelelően lehetséges legyen kifogást tartalmazó nyilatkozatot benyújtani, az Európai Unió Hivatalos Lapjában közzé kell tenni az említett rendelet 94. cikke (1) bekezdésének d) pontja szerinti egységes dokumentumot és a kapcsolódó termékleírásnak a „Picpoul de Pinet” elnevezés oltalom alá helyezése iránti kérelem vizsgálatára irányuló nemzeti eljárás keretében történő közzétételére való hivatkozást,
            
         A KÖVETKEZŐKÉPPEN HATÁROZOTT:
   Egyetlen cikk
   A „Picpoul de Pinet” (OEM) elnevezéshez tartozó, az 1308/2013/EU rendelet 94. cikke (1) bekezdésének d) pontja szerint elkészített egységes dokumentumot és a kapcsolódó termékleírás közzétételére való hivatkozást e határozat melléklete tartalmazza.
   Az 1308/2013/EU rendelet 98. cikkének megfelelően e határozat kihirdetése jogot keletkeztet arra, hogy az e cikk első bekezdésében szereplő elnevezés oltalma ellen a határozatnak az Európai Unió Hivatalos Lapjában való kihirdetése időpontjától számított két hónapon belül kifogást emeljenek.
   
      Kelt Brüsszelben, 2017. augusztus 3-án.
      
         
            a Bizottság részéről
         
         Phil HOGAN
         
            a Bizottság tagja
         
      
   
   
      (1)  HL L 347., 2013.12.20., 671. o.
   
   
      (2)  A Tanács 1493/1999/EK rendelete (1999. május 17.) a borpiac közös szervezéséről (HL L 179., 1999.7.14., 1. o.).
   
      (3)  A Bizottság 753/2002/EK rendelete (2002. április 29.) az egyes borászati termékek leírása, jelölése, kiszerelése és oltalma tekintetében az 1493/1999/EK tanácsi rendelet alkalmazására vonatkozó egyes szabályok megállapításáról (HL L 118., 2002.5.4., 1. o.).
   
      (4)  A Bizottság 172/2013/EU végrehajtási rendelete (2013. február 26.) egyes létező borneveknek az 1234/2007/EK tanácsi rendeletben előírt nyilvántartásból való törléséről (HL L 55., 2013.2.27., 20. o.).
   
      MELLÉKLET
      EGYSÉGES DOKUMENTUM
      
         „PICPOUL DE PINET”
      
      
         PDO-FR-N1672
      
      
         A kérelem benyújtásának időpontja 2014.1.6.
      
      1.   Bejegyzendő elnevezés(ek)
      
      Picpoul de Pinet
      2.   A földrajzi árujelző típusa
      
      OEM – oltalom alatt álló eredetmegjelölés
      3.   A szőlőből készült termékek kategóriái
      
      
               
                  1.
               
               
                  Bor
               
            4.   A bor(ok) leírása
      
      Picpoul de Pinet
      A „Picpoul de Pinet” ellenőrzött eredetmegjelölés csak csendes száraz fehérborra alkalmazható.
      A borok természetes, térfogatszázalékban megadott alkoholtartalma legalább 12 %.
      A forgalomba hozatalra kész borok erjeszthetőcukor-tartalma nem haladja meg a 3 g/l-t.
      A „Picpoul de Pinet” megnevezést kizárólag a Piquepoul Blanc szőlőfajtából készített fehérbor viselheti.
      A borok csillogó, sápadt arany színűek, az újborok zöldesen tükröződnek. Jellemzően finom, elegáns, gyakorta virág- (hárs, galagonya) és gyümölcsillatúak, aromájukat citrusjegyek (grépfrút, citrom) és némi ásványi felhang gazdagítja.
      E borok ízvilága a finomság és frissesség harmonikus egyensúlyával jellemezhető, jellegzetes savas kicsengése pedig megkülönbözteti a régió fehérboraitól.
      5.   Borkészítési eljárások
      
      a)   Alapvető borászati eljárások
      
      
         Borászati eljárások
      
      Különleges borászati eljárás:
      Fadarabok alkalmazása tilos.
      Tilos a szén használata borászati célokra, akár külön, akár a különböző készítményekbe keverve.
      A bort közvetlen préseléssel állítják elő, a teljes leszüretelt szőlőmennyiség előzetes héjon áztatásával vagy anélkül.
      A teljes leszüretelt szőlőmennyiség előzetes héjon áztatási folyamatát inertizálással védett leszüretelt termésen végzik el.
      Művelési gyakorlat:
      A szőlőültetvényeken a minimális ültetési sűrűség hektáronként 4 400 tőke.
      A szőlőültetvényeken a sorok közötti távolság nem haladhatja meg a 2,25 métert.
      Az egyes tőkék legfeljebb 2,25 négyzetméternyi területet foglalnak el.
      Az ültetvényeken a szőlőt kizárólag támasztórendszerekre felfuttatott formában termesztik.
      b)   Maximális hozamok
      
      66 hl/ha.
      6.   Körülhatárolt terület
      
      A szüret, a borok erjesztése, készítése és érlelése Hérault megye következő településeinek területén zajlik: Castelnau-de-Guers, Florensac, Mèze, Montagnac, Pinet, Pomerols.
      7.   Fontosabb borszőlőfajták
      
      Piquepoul blanc B
      8.   A kapcsolat(ok) leírása
      
      A fölrajzi terület a Földközi-tengerhez közel, a Thau-tó szélén, a Via Domitia (régi római út) két oldalán, Agde, Pénzenas és Sète települések között található.
      Az enyhén tagolt domborzatot a kréta és pliocén korból származó geológiai és talajtani képződmények alkotják, a tavat lankás, főként észak-nyugati/dél-keleti fekvésű lejtők veszik körbe. A szőlőültetvények 100 m-es magasságig kúsznak fel a tó körüli lejtőkön. A fennsíkon egybefüggő ültetvények találhatók, míg a földrajzi terület északi részén a szőlőültetvények fenyőerdők és szárazságtűrő mediterrán növények közé ékelődnek.
      A földrajzi területen kevés az éves csapadékmennyiség, különösen igaz ez a nyári időszakra. Az éves középhőmérséklet magasnak mondható. A környező vizek jelentős szerepet játszanak a hőingás hatásának mérséklésében: a Földközi-tenger és a Thau-tó közelsége csökkenti a napi és évi hőingás nagyságát, a tenger felől érkező légáramlatok pedig korlátozzák nyáron a nappali hőmérséklet-növekedést. A tenger hatása által befolyásolt meleg éghajlatra jellemző természetes növényzet között fenyő- és magyaltölgyerdőket vagy szórványosan előforduló kermesztölgyeket találunk.
      A római kori gall villák romjai is arról tanúskodnak, hogy a „Picpoul de Pinet” elnevezés földrajzi területén már a római korban is folyt szőlőtermesztés.
      Az Agde és Sète ókori kikötőihez közeli szőlőtermő vidék a Földközi-tenger partvidékének történelmi borvidékei közé tartozik. A „Vignoble de la Marine” vagy „La Marine” néven ismert szőlőtermő vidék már az ókorban is ismert volt fehér boráról.
      A Piquepoul B szőlőfajta a számára egyik legideálisabb területen honosodott meg és Olivier de SERRES 1608-ban „Pique-Poule blanc” néven, a minőségi nemes szőlőfajták között emlegeti. Ezt a borszőlőfajtát könnyű leszemezni, ezért az a szokás terjedt el, hogy a tőkék alá „tálcákat” helyeznek, amelyekben összegyűjtik a lehulló érett szemeket. 1945. december 11-én egy rendelet a „Piquepoul de Pinet” bort a „Languedoc régió fehér borai” kategóriába sorolja, 1954. november 26-án pedig a földrajzi terület fehér borai a „Picpoul de Pinet”„vin délimité de qualité supérieure” (VDQS, magas minőségű, lehatárolt termőhelyről származó bor) eredetmegjelölés oltalma alá kerülnek. 1960-ban Hérault és Aude megye magas minőségű, lehatárolt termőhelyről származó 15 történelmi borát egyesíteni kívánó projekt eredményeként elismerték a „Coteaux du Languedoc” magas minőségű, lehatárolt termőhelyről származó bor eredetmegjelölést, és innentől kezdve a „Languedoc” név ennek az évezredes múltra visszatekintő szőlőtermesztő területnek történelmi és kulturális értékeit hordozó névvé vált.
      A „Picpoul de Pinet” magas minőségű, lehatárolt termőhelyről származó bor eredetmegjelölés termelői 1984-ben csatlakoztak ehhez a projekthez. A „Coteaux du Languedoc” ellenőrzött eredetmegjelölés 1985-ben való elismerésekor megmaradt a „Picpoul de Pinet” név használata azzal a lehetőséggel, hogy az ellenőrzött eredetmegjelölést ki lehet egészíteni a „Picpoul de Pinet” kiegészítő földrajzi névvel (kizárólag a piquepoul B szőlőfajtából készült fehér bor).
      A szőlészeti szaktudás a szőlőültetvény helyének kiválasztásában különösen megmutatkozik. Nagy szerepe van annak, hogy csak a lankás domboldalakon található, jó vízháztartással rendelkező, a gyökerezést nem akadályozó talajszerkezetű parcellákat jelölték ki erre a célra.
      Ez a szaktudás megmutatkozik még a művelési módokban is, amelyek egy ilyen erős és nem bőtermő szőlőfajta esetében tradicionális bakművelés vagy Royat-kordonművelés alkalmazása mellett a rövidmetszést részesítik előnyben. A termelést a mérsékelt terméshozam elérése céljából korlátozzák, a minimális ültetési sűrűség hektáronként nem haladhatja meg 4 400 tőkét, ami lehetővé teszi, hogy a felhasználási igényekhez alkalmazkodva magas érettségi fokú szőlőt szüreteljenek le.
      Végül pedig ez a szakértelem tükröződik a leszüretelt termés szállítására vonatkozó szigorú szabályokban is, amelyek lehetővé teszik e vékony héjú szőlőfajta minőségének megőrzését, de ugyanez a tudás mutatkozik meg a védett leszüretelt termés közvetlen préselésében, amely a bor finom aromáit és egyensúlyát hivatott megőrizni.
      A fölrajzi térség ezen emblematikus szőlőfajtája által képviselt változatos örökség megőrzése érdekében a termelők létrehoztak egy klónbankot, amely kiváló kiindulási alapként szolgál a növények kiválasztásakor.
      A „Picpoul de Pinet” a földrajzi terület természeti adottságaihoz kitűnően alkalmazkodó piquepoul B szőlőfajtából készült fehér bor. Ez a terület ugyan nem bővelkedik csapadékban, de a jó vízvezető mély talaj és a nedves tengeri klíma együttesen hozzájárulnak e késői érésű szőlőfajta optimális beéréséhez. Ennek a késői érésnek köszönheti a bor gyümölcsös jegyekkel és ásványi felhanggal gazdagított virág- és gyümölcsaromáját és savas kicsengését, amely ízjegyek a Picpoul de Pinet bort megkülönböztetik a régió többi fehérborától.
      A szőlészeti szaktudás egyaránt megmutatkozik a szőlőültetvények helyének vagy a művelési módoknak a megválasztásakor, mivel egy ilyen erős és nem bőtermő szőlőfajta esetében a tradicionális művelési módokat részesíti előnyben. Ugyanez a tudás érhető tetten a termelés korlátozásában is, ami lehetővé teszi, hogy a felhasználási igényekhez alkalmazkodva magas érettségi fokú szőlőt szüreteljenek le.
      Végül pedig a termelők a leszüretelt termés szállításakor és préselésekor különös gonddal járnak el a bor finom aromáinak és egyensúlyának biztosítása és megőrzése érdekében.
      9.   További alapvető feltételek
      
      
         Kiegészítő földrajzi név
      
      Jogi keret:
      Nemzeti jogszabályok
      A további feltétel típusa:
      A címkézésre vonatkozó kiegészítő rendelkezések
      A feltétel leírása:
      Az ellenőrzött eredetmegjelölésű borok címkéjén pontosítható a nagyobb földrajzi egység, azaz „Languedoc”. E nagyobb földrajzi egység nevét alkotó karakterek mérete sem azok magasságát, sem szélességét tekintve nem haladhatja meg az ellenőrzött eredetmegjelölés nevét alkotó karakterek méretének felét.
      
         A címkézésre vonatkozó kiegészítő rendelkezések.
      
      Jogi keret:
      Nemzeti jogszabályok
      A további feltétel típusa:
      A címkézésre vonatkozó kiegészítő rendelkezések
      A feltétel leírása:
      Azokat a választható feliratokat, amelyeknek használatát a közösségi rendelkezések értelmében a tagállamok szabályozhatják, olyan karakterekkel kell feltüntetni, amelyeknek a mérete sem a magasságot, sem a szélességet tekintve nem haladja meg az ellenőrzött eredetmegjelölés nevét alkotó karakterek méretének felét.
      
         A földrajzi terület közvetlen szomszédságában lévő terület
      
      Jogi keret:
      Nemzeti jogszabályok
      A további feltétel típusa:
      A körülhatárolt földrajzi területen való előállítás tekintetében biztosított eltérés
      A feltétel leírása:
      A borok erjesztése és készítése tekintetében biztosított eltérés kapcsán meghatározott, közvetlen közelben lévő terület Hérault megye következő településeinek területét foglalja magában: Agde és Marseillan.
      
         A termékleírás közzétételére történő hivatkozás
      
      https://info.agriculture.gouv.fr/gedei/site/bo-agri/document_administratif-b0a39007-4c88-4090-8523-f19de64abead